આપણી આ લેખમાળાનાં વિવિધ મણકાનું પણ કંઇક એવું જ છે. વાત નૂતનની હોય કે મોતીલાલની, નરગિસની હોય કે બલરાજ સાહનીની, બિમલ રોયની હોય કે રાજકપૂરની, એસ. એન. ત્રિપાઠીની હોય કે સપન જગમોહનની અને ભૈરવીની હોય કે શિવરંજિનીની, એ બધાનું મુખ્ય સ્રોત, મૂળ સૂત્ર એક જ છે, શૈલેન્દ્ર અને એમની કવિતા ! શૈલેન્દ્ર થકી આપણે પહોંચીએ છીએ કવિતા, સંગીત, અભિનય, દિગ્દર્શન, રાગ અને વાદ્યવિન્યાસની વિધવિધ કળાઓ સૂધી અને દરેક વખતે પાછા ફરીએ છીએ મૂળ, વિરાટ સ્તંભ ભણી ! આપણે ચર્ચીએ છીએ એ બધી કળાઓ અને કલાકારો શૈલેન્દ્ર નામધારી લાંબા દોરડે બંધાયેલા છે. આપણે એ અવનવા રોમાંચક પ્રદેશોનો વિહાર કરી એવો અનુભવ કરીએ છીએ જાણે અંતરિક્ષ-ભ્રમણ કર્યું હોય અને પાછા ફરીએ ત્યારે બંધાયેલા રહેવાની ખરી મજા મહેસૂસ કરીએ છીએ. એક રીતે શૈલેન્દ્ર ‘ઘર’ છે આપણું !